钦定古今图书集成/明伦汇编/官常典/第243卷 > 杨荣
## 钦定古今图书集成/明伦汇编/官常典/第243卷 > 杨荣

按《明外史》本传：“荣字勉仁，建安人，初名子荣。建文二
年进士，授编修。燕王初入京，荣迎谒马首，曰：‘殿下先
谒陵乎？先即位乎’？王怃然曰：‘先谒陵’。自是遂受知。既
即位，简入内阁，为更名荣。同直七人，荣最少，最警敏一日晚，宁夏报被围，召七人，皆已出，独荣在。帝示以
奏曰：‘今发何地兵’？荣曰：‘不必发也。臣尝使至彼，城坚’”
人习战。奏上，已十馀日围解矣。夜半，奏围解。上谓荣
曰：“何料之审也？”帝尝御左顺门，出《江西抚贼奏》，示荣
曰：“都督韩观宜劳。”荣曰：“计发奏时，观未至，不得论功。”
帝益重之。寻进修撰。帝或与诸大臣谋未决，至发怒。
荣至，辄为霁威，事亦随决。进侍讲。修《列女传》成，赐袭
衣、钞币。已，进右谕德，仍兼侍讲，与在直诸臣同赐象
笏、朝衣及二品服。召评议诸司事宜，称旨，复赐衣币。
有寒疾，命医守之，赐药饵。五年命往甘肃经画军务。
所过览山川形势，察军民，阅城堡。还奏武英殿，帝大
悦。值盛暑，亲剖瓜啖荣，且赐牢醴。寻进右庶子，侍讲
如故。明年以父丧给传归。既葬，起复视事。明年，母丧
乞归。帝以北行期迫，不许发京师。与胡广、金幼孜从
甘肃守将何福言“脱脱不花等部众请降，需命于亦
集。”乃以荣尝往甘肃得要领，遣持节封福宁远侯。因
至宁夏，与宁阳侯陈懋规画边务。还陈便宜十事。帝
嘉纳之，赐衣币。明年从出塞，赐衣衾、鞍马，道中给大
官馔。度《野狐岭》，召荣及广指示山川聚落。语良久。奉
制马上赋诗。荣诗有“寇自相残”语。已而谍言本雅失
里与其下阿鲁台相攻，皆窜走。帝谓荣曰：“卿诗验矣。”
复赐之牢醴。已，发凌霄峰，与幼孜等陷山谷中。帝令
军中四出求得之，喜动颜色，知幼孜赖荣易马，得还
益多。荣次胪胊河，亲选勇士三百人为卫，不以隶诸
将，而令荣领之。班师，军乏食，荣请尽以供御之馀给
军，而令军中有馀者得相贷入塞，官为倍偿，军赖以
济。至开平，使荣赍敕南报，太子复返迎帝，俱归京师，
帝与太子并厚赐之。明年乞奔丧，赐金币，中官护行。
还，询闽中民情及岁丰歉，荣具以对，给大官酒馔，复
其家。已，侍诸皇孙读书文华殿，讲授有程度，皇太子
称之。十年，甘肃守臣宋琥言，“叛寇老的罕逃赤斤，蒙
古且为边患。”乃复使荣至陕西。会丰城侯李彬议进
兵方略。荣以隆冬非用兵时，且有罪不过数人，归奏
兵未可出状。帝从其言，叛者亦降。明年复与广、幼孜
从北巡。明年征瓦剌，太孙侍行。帝命荣以间陈说经
史，兼领尚宝事。凡宣诏出令及旗志、符验，必得荣奏
乃发。帝常晚坐行幄，召荣计兵食。荣对曰：“择将屯田，
训练有方，耕耨有时，即兵食足矣。”比还北京，命修《五
经》《四书》《性理大全》。书成，宴劳之，留北京。二年进翰林
学士，仍兼庶子，从还京师。明年复从北巡。十六年，《太
祖实录》成，宴劳如初。会胡广卒，荣遂掌院事，益见亲
任。诸大臣多忌荣，欲疏之，共举为祭酒。帝曰：“吾固知
其可，第求代荣者。”诸大臣乃不敢言。寻修《天下郡邑
志》，命荣总之。荣知帝意向已，悉发府、部、院、寺诸曹积
弊以闻。帝曰：“尔言固当，独不畏诸臣忌乎？”荣退，密令
御史邓真入奏。帝因下诏切责诸大臣，诸大臣皆免
冠顿首请罪。十八年进文渊阁大学士，兼学士如故。
明年定都北京。会三殿灾，将及秘阁。荣麾卫士使出
图籍、制诰舁东华门外，帝召荣褒赐之。荣因与幼孜
陈便宜十事，报可。荣论事激发，不能容人过。然群臣
或触帝怒致不测，辄从旁宽譬之。侍读李时勉、尚书
夏原吉皆以荣言得无死，都御史刘观以荣言得无
戍边。荣善探人主意，谈言微中，以故其说得行。尝谓
人曰：“事君有体，进谏有方。为人臣以伉直贾祸，吾不
为也。”明年复从出塞，军事大小令参决，赉予优渥。师
还，宴将士，荣与幼孜皆受上赏。已，复下诏西征，有言
调建文时江西所集民兵。帝问荣，荣曰：“陛下许民复
业且二十年，一旦复征之，非示天下信。”从之。明年从
征西，驻万全，军务悉委荣，昼夜见无时。帝时称杨学
士，不名也。也先土干款塞，群臣议莫定，荣独请往受
降而归。师旋，明年复北征。当是时，帝凡五出塞，荣、幼
孜辄从周旋，险阻未尝顷刻离。大军抵答兰河，敌远
遁，师亦敝。帝问群臣当复前否？群臣唯唯。荣与幼孜
独请班师，帝许之。时浙江守臣言：浙、丽水与闽政和，
山贼炽，请发兵。荣曰：“愚民苦，有司不得已相聚。兵出，
将益聚，不可解，遣一介往抚，可不烦兵。”如其言，盗果
息。帝御帐殿，从容语荣、幼孜曰：“东宫监国久，明习政
务，今归，当付以国事，朕将老焉。”二人顿首。还次榆木
川，帝崩，中官马云等莫知所措，密召荣、幼孜入御幄
议丧事。二人议：“六师在外，去京师尚远，秘不发丧，以
礼敛载。龙舆所至，朝”夕进膳如常仪，益严军令，人莫
测。或请因他事为敕，遣人驰报太子。二人曰：“谁敢尔？
先帝在则称敕宾天，而称敕，诈也，罪不小。”众曰：“然。”乃
命中官具大行崩月日及遗命传位意启太子。荣遂
与少监海寿先驰报太子，复陈军中所宜行者，太子
颔之。明日，议赦，诏荣首条民间不便二十馀事，并纳
之。即位，赐荣金币、杂物加等，进太常卿，馀官如故。寻
进太子少傅、谨身殿大学士。既而有言荣当大行时
所行丧礼及处分军事状，帝玺书褒劳，赐白金、钞币。
白粲，进工部尚书，食三禄。仁宗崩，宣宗即位，汉王反，
皇太后召荣等定计。荣请亲征太后、帝俱有难色。荣曰：“彼谓陛下新立，必不自行，故敢尔。出不意以天威
临之，事无不济。臣请先驱。”太后壮之，劝帝从其计。荣
即昼夜疾驰至乐安，即合围，督军中筑土山。山成而
车驾至。众呼万岁，声震城中。汉王惧，开门出降。师还，
以决策功，受上赏，赐银章五，褒予甚至。宣德三年，帝
北征，出喜峰口，荣与杨溥皆从，大获而还，荣献诗十
章。又明年，《两朝实录》成，宴劳有加。寻进少傅，食三禄
如故，辞大学士禄。九年复从北巡，给名马光禄寺日
供酒馔，至洗马林而还。英宗即位，委寄如旧，赐予相
属。五年乞归展墓，帝使中涓辅行。还至武林驿而卒，
年七十。赠太师，谥文敏，授世都指挥使。荣历事四朝，
谋而能断。中官持文书至阁，必问东杨在否，不在即
去。尝会廷臣录囚，片言立决，众皆叹服。尤喜宾客，善
交际，虽贵盛无厓岸，士多归心焉。或谓荣处国家大
事，随机应变，不愧唐姚崇，而不拘小节，亦颇类之。家
富，曾孙晔，为建安指挥，以赀败。